চট্টগ্রাম জেলা প্রশাসক কার্যালয়ের উপ-পরিচালক (স্থানীয় সরকার) ও বিটিভি, চট্টগ্রাম কেন্দ্রের পরিচালক (অতিরিক্ত দায়িত্বে) ইয়াছমিন পারভীন তিবরীজি বলেছেন, শিশুদের নিরাপত্তার দায়িত্ব পরিবারের, সমাজের, রাষ্ট্রের ও সকলের। বিভিন্ন কারণে শিশু কন্যারা ধর্ষণ, নির্যাতন ও ইভটিজিংয়ের শিকার হচ্ছে। পারিবারিক অসচেতনতার কারণে অনেক শিশু শিক্ষার আলো ও তাদের অন্যান্য ন্যায্য অধিকার থেকে বঞ্চিত হচ্ছে। ১৮ বছরের নিচে অনেক কন্যা শিশুর বাল্যবিবাহের কারণে অকালে ঝরে পড়ছে। ডিভোর্সের শিকার হচ্ছে অসংখ্য নারী। বর্তমান সরকারের প্রধানমন্ত্রী জাতির পিতা বঙ্গবন্ধু শেখ মুজিবুর রহমানের সুযোগ্য কন্যা জননেত্রী শেখ হাসিনা ক্ষমতায় আসার পর এসব কিছু বিবেচনায় এনে বিগত এক দশকে শিশুদের কল্যাণ, নারীর ক্ষমতায়ন, শিক্ষা ও স্বাস্থ্যসহ বহুমুখী উন্নয়নে কাজ করে চলেছেন। বাল্যবিবাহ রোধ ও শিশু কন্যাদের নির্যাতন থেকে রক্ষায় সম্মিলিতভাবে এগিয়ে আসতে হবে। গত ৯ অক্টোবর জেলা মহিলা বিষয়ক কর্মকর্তার কার্যালয় কর্তৃক জাতীয় কন্যা শিশু দিবস উদযাপন উপলক্ষে আলোচনা সভায় প্রধান অতিথির বক্তব্যে তিনি এসব কথা বলেন। জেলা মহিলা বিষয়ক কর্মকর্তা অঞ্জনা ভট্টাচার্যের সভাপতিত্বে ও বিউটিফিকেশন পিংকি দেবের সঞ্চালনায় সভায় বিশেষ অতিথি ছিলেন ইলমা’র প্রধান নির্বাহী জেসমিন সুলতানা পারু ও কাউন্সিলর আবিদা আজাদ। বক্তব্য দেন জেলা মহিলা বিষয়ক কর্মকর্তার কার্যালয়ের প্রোগ্রাম অফিসার নীতা চাকমা। সভার পূর্বে দিবসটি উপলক্ষে সকাল ১১টা থেকে বেলা ১২টা পর্যন্ত জেলা মহিলা বিষয়ক কর্মকর্তার কার্যালয়ের সামনে মানবন্ধন কর্মসূচি পালন করা হয়। এতে অংশ নেন জেলা মহিলা বিষয়ক কর্মকর্তার কার্যালয়, বেসরকারি নারী ও সমাজ উন্নয়ন সংস্থা-ইলমা, অর্জন, সূর্য কন্যা, দারিদ্র্য বিমোচন, নারী ঐক্য, জ্যোতি, সবুজের যাত্রা, যুগান্তর, ওয়ার্ল্ড ভিশন, নিবেদিত, প্রতিভাময়ী, নীলাম্বর ও সমতার প্রতিনিধিবৃন্দ। শেষে সাংস্কৃতিক অনুষ্ঠান পরিবেশিত হয়। প্রেস বিজ্ঞপ্তি।